Kważi l-platti kollha tal-għaġin Taljani jeħtieġu vera ftit ingredjenti … u l-Carbonara mhix eċċezzjoni! Tjubija fis-sempliċità! Għandek bżonn – (għal 4 porzjonijiet): 400g spagetti 200g guanciale, maqtugħ f'biċċiet żgħar irqaq 4 bajdiet 100g ġobon pecorino romano maħkuk Bżar skont il-gosti tiegħek Metodu: Imla borma kbira bl-ilma, żid ftit melħ, u poġġiha fuq in-nar waqt li tipprepara l-ingredjenti l-oħra. Imbagħad saħħan taġen fond nonstick u aqli l-guanciale fix-xaħam tiegħu stess sakemm isir iqarmeċ. Ħallih fit-taġen u warrbu għal issa. Ġo buqar ħawwad il-bajd, il-ġobon, u ftit bżar sakemm ikollok zalza qisha krema. Agħlli l-ispagetti għal madwar 12-il minuta sakemm isir 'al dente'. Ħames minuti qabel ma l-ispagetti jkun sar, poġġi t-taġen bil-pancetta fuq nar medju u żid miegħu żewġ imgħaref mill-ilma tal-għaġin. Ħawwad u ħalliha ttektek. Warrab tazza mill-ilma tal-għaġin fil-każ li jkollok bżonn tuża ftit aktar tard. Saffi l-għaġin u immedjatament żidu ġot-taġen mal-pancetta u x-xaħam tagħha. Ħawwadhom sew għal madwar 2 minuti fuq nar qawwi. Issa għall-parti delikata – trid tgħaġġel! Meta l-guanciale u l-ispagetti jitħalltu sew u jkunu sħan sew, itfi n-nar imma ħalli t-taġen fuq l-istess burner, biex jibqgħu fuq is-sħana. Jekk tħalli n-nar mixgħul, il-bajd se jissajjar wisq u jiġi qisu scrambled eggs. Kif titfi n-nar, mejjel it-taġen biex l-ispagetti jaqa' għal naħa waħda, u ferra s-sauce tal-bajd u l-pecorino fuq l-ispazju vojt. Issa ħawwad malajr kemm tista' sabiex il-bajd ikun totalment inkorporat fl-ispagetti mingħajr ċapep. Il-konsistenza hija importanti ħafna. Jekk tara li huwa niexef wisq meta tkun qed tħallat, żid ftit imgħaref mill-ilma li warrabt tal-għaġin. Jew, jekk hemm wisq likwidu, żid mgħarfa ġobon. Żejjen bi ftit biċċiet ta' guanciale mqarmċin, pecorino maħkuk u bżar. L-ikla t-tajba! Jekk għandek xi mistoqsijiet dwar din ir-riċetta u oħrajn, ibgħatilna fuq info@skoperta.net #wpdevar_comment_1 span,#wpdevar_comment_1 iframe{width:100% !important;} #wpdevar_comment_1 iframe{max-height: 100% !important;} Jackie Busuttil Kontributriċi